## La Filmoteca Valenciana acull la inauguració del festival Prime the Animation! amb la projecció de ‘Rock Bottom’ de María Trénor

*** En el festival també es projecta una sessió de curts de l’animador argentí Juan Pablo Zaramella i una altra del festival portugués CINANIMA
* La sessió de clausura se celebrarà el 26 d’octubre amb la projecció del palmarés**

La Filmoteca Valenciana acull diverses sessions de la 12a edició del festival internacional d’animació Prime the Animation!, que en esta ocasió se celebra del dimarts 22 al dissabte 26 d’octubre, amb un extens programa d’activitats que es desenrotllaran en tres seus principals: la Facultat de Belles Arts de la Universitat Politècnica de València (UPV), La Filmoteca Valenciana i Las Naves.

El festival internacional de nous talents de l’animació Prime the Animation! està organitzat pel Vicerectorat d’Art Ciència, Tecnologia i Societat de la UPV, en col·laboració amb la Conselleria d’Educació, Cultura, Universitats i Ocupació, a través de l’Institut Valencià de Cultura, la Fundació Cañada Blanch i CC Nau 3 Ribes, entre altres col·laboradors.

És l’únic festival d’Espanya dirigit a nous talents i òperes primes de l’animació internacional. Des de fa dotze anys, reunix treballs d’estudiants de les millors escoles d’animació i professionals emergents del sector de l’animació procedents de tot el món.

L’edició de 2024 ha rebut 1293 curtmetratges d’escoles i òperes primes de 90 països, d’entre els quals s’han seleccionat 55 curtmetratges de més de 30 països. Esta selecció es podrà vore agrupada en sis programes distints el 23, 24 i 25 d’octubre en l’Auditori Alfons Roig de la Facultat de Belles Arts de València.

**Inauguració en La Filmoteca**

El dimarts 22 d’octubre a les 20:00 hores La Filmoteca Valenciana acull la sessió inaugural en la qual es projectarà *Rock Bottom* (2024), dirigida per María Trénor, que estarà en la sala Berlanga per a presentar al públic la seua pel·lícula.

Coproduïda per l’alacantina Jaibo Films, Alba Sotorra, i la polonesa G.S Animation, *Rock Bottom* va ser seleccionada per a participar en la secció oficial del Festival Internacional d’Animació d’Annecy, el més important en el seu gènere a Europa. La pel·lícula compta amb ajudes a la producció de l’Institut Valencià de Cultura i la participació d’À Punt.

Amb la direcció d’animació de Marta Gil i guió de María Trénor i Joaquín Ojeda, el llargmetratge sobre el veterà músic britànic Robert Wyatt es va estrenar a Annecy el mes de juny passat, just quan es complien 50 anys de la publicació del seu àlbum *Rock Bottom* (1974).

Inspirada en la música i la vida de Robert Wyatt, *Rock Bottom* és una història d’amor autodestructiu entre Bob i Alif, una jove parella d’artistes immersos en la voràgine creativa i trencadora de la cultura *hippy* de principis dels setanta.

Les drogues convertiran un estiu a Mallorca en un malson i en un viatge a través els temes de la música Wyatt: l’eufòria i l’angoixa de la creació artística, la fascinació inconscient per les drogues, el desencantament per la rutina i la degradació física i mental.

**Juan Pablo Zaramella**

Abans de la sessió d’inauguració, a les 18:00 hores, La Filmoteca Valenciana projecta un programa d’onze curts realitzats entre 2001 i 2022 pel cineasta argentí Juan Pablo Zaramella, un referent internacional de la tècnica d’animació *stop motion* al qual la UPV dedica una exposició sobre la seua filmografia.

La sessió serà presentada al públic per Miguel Vidal i Beatriz Herráiz, comissaris de l’exposició ‘Juan Pablo Zaramella, entre la realitat i l’animació’.

L’exposició es pot visitar en l’Espai N-1 de la UPV des del passat 12 de setembre fins al 22 de novembre. Està organitzada pel Vicerectorat d’Art, Ciència, Tecnologia i Societat de la UPV, juntament amb el màster en Animació de la UPV.

Zaramella ha treballat amb totes les tècniques d’animació quadro a quadro, des del dibuix a la pixilació, passant per l’*stop motion* en qualsevol de les seues facetes. Exhibix un estil mutant, però manté patrons recurrents com el dibuix minimalista, la imperfecció com a símbol d’autenticitat, la perspectiva primitiva, el gust per l’humor, les connexions amb l’espai exterior i el més enllà des de la ironia, i una poètica que sempre va acompanyada d’un cert aire nostàlgic.

**CINANIMA**

El dimecres 23 d’octubre, a les 20 hores, La Filmoteca projecta un programa de set curts portuguesos produïts en les últimes dos dècades i seleccionats per CINANIMA, Festival Internacional de Cinema d’Animació d’Espinho. Amb més de quaranta anys d’història, CINANIMA és el festival més longeu de Portugal i el tercer més antic del món.

**Clausura**

El dissabte 26 d’octubre, a les 20:15 hores, La Filmoteca Valenciana acollirà la clausura del festival en la qual es donaran a conéixer els projectes i curts premiats i es projectarà el palmarés. L’entrada és gratuïta, amb el pas previ per taquilla per a retirar l’entrada o gestionar-la en línia.

El diumenge 10 i dilluns 11 de novembre, a les 18:00 hores, La Filmoteca Valenciana projectarà un programa especial de curts per a tots els públics seleccionats entre els quals competixen en el festival Prime the Animation! Júnior’, dins del cicle mensual ‘Menuda Filmo’, dedicat al públic infantil. L’entrada és gratuïta per als menors de 14 anys.

Fecha: 21/10/2024